Toate organizațiile care doresc să trimită sau să primească voluntari în cadrul inițiativei Voluntari UE pentru ajutor umanitar trebuie să fie certificate. Procesul de certificare verifică dacă standardele înalte și procedurile de gestionare a voluntarilor stabilite cu scopul de a proteja și a gestiona voluntarii pe perioada mobilizării în cadrul inițiativei Voluntari UE pentru ajutor umanitar pot fi îndeplinite pe deplin și sunt respectate de toate organizațiile participante. Procesul de certificare în 2015 este finanțat în cadrul programului de lucru pentru 2014. O cerere de candidaturi a fost publicată în ianuarie 2015. Obiectivul este de a întocmi o listă cu 100 de organizații de trimitere și de primire care doresc să participe la inițiativa Voluntari UE pentru ajutor umanitar. Au fost depuse 37 de candidaturi, 13 organizații de trimitere și 7 organizații de primire au fost certificate și nicio candidatură nu a fost respinsă până la sfârșitul anului 2015. Cele 17 candidaturi care au rămas vor fi evaluate în 2016. Certificarea este un proces în curs și candidaturile vor fi acceptate până la data de 30 septembrie 2020.

2.Asistența tehnică/Consolidarea capacităților

Inițiativa Voluntari UE pentru ajutor umanitar oferă oportunități de consolidare a capacităților pentru organizațiile de primire și asistență tehnică pentru organizațiile de trimitere. Obiectivul este de a consolida capacitățile organizațiilor care intenționează să participe la această inițiativă și de a asigura respectarea standardelor și a procedurilor privind voluntarii candidați și voluntarii UE pentru ajutor umanitar. O cerere de propuneri EACEA/03/2015 a fost publicată în ianuarie 2015, asigurând susținere financiară cu un buget total de 6 948 000 EUR pentru co-finanțarea proiectelor de consolidare a capacităților pentru organizațiile de primire și de asistență tehnică pentru organizațiile de trimitere, în diferite domenii precum gestionarea riscului de dezastre, gestionarea voluntarilor, capacitatea de a trece printr-un proces de certificare, instrumente și metode de evaluare a nevoilor, consolidarea parteneriatelor, activități de comunicare. Cererea a avut două runde (primul termen pentru depunerea candidaturilor a fost la 1 aprilie 2015 și al doilea termen a fost la 1 septembrie 2015). Au fost depuse 19 candidaturi (7 pentru asistență tehnică și 12 pentru consolidarea capacităților). Zece proiecte au fost selectate pentru co-finanțare, cu un grant UE de 4 827 715,51 EUR: șase proiecte în cadrul primei runde (trei pentru asistență tehnică și trei pentru consolidarea capacităților) cu o sumă totală de 2 864 574,39 EUR și patru proiecte (unul pentru asistență tehnică și trei pentru consolidarea capacităților) în cadrul celei de a doua runde, pentru o sumă totală de 1 963 141,12 EUR. 22 de organizații în cadrul proiectelor de asistență tehnică și 66 de organizații în cadrul proiectelor de consolidare a capacităților sunt implicate în procesul de punere în aplicare, cu scopul de a-și consolida sistemele operaționale și de gestionare și de a lucra în parteneriat pentru a pune în aplicare cele mai bune practici în furnizarea ajutorului umanitar și gestionarea voluntarilor. Proiectele contribuie semnificativ la procesul de consolidare a parteneriatelor cu 57 de parteneri participanți din afara Acordului-cadru de parteneriat/Acordului-cadru financiar și administrativ și 120 de noi relații de parteneriat create între organizații ca urmare a componentei de construire a capacităților și de asistență tehnică a inițiativei Voluntari UE pentru ajutor umanitar.

Proiectele cu privire la asistența tehnică pentru organizațiile cu sediul în UE se concentrează pe consolidarea capacității în domeniul creării de rețele. Consolidarea parteneriatelor și a alianțelor între organizații este un domeniu prioritar evident, pe care organizațiile doresc să îl dezvolte. Alte domenii tematice includ dezvoltarea organizațională, managementul proiectului, asigurarea egalității de șanse și înțelegerea legislației naționale relevante care se aplică inițiativei Voluntari UE pentru ajutor umanitar, dintre care o parte constituie caracteristici ale standardelor și procedurilor de gestionare a voluntarilor din cadrul inițiativei Voluntari UE pentru ajutor umanitar și cerințe în cadrul procesului de certificare. Proiectele pentru construirea capacităților organizațiilor cu sediul în țările terțe se concentrează, de asemenea, pe construirea de parteneriate și formarea de alianțe. Stabilirea standardelor care reglementează gestionarea parteneriatelor, evaluarea nevoilor, gestionarea programului și dezvoltarea voluntariatului local sunt alte domenii tematice pe care organizațiile intenționează să le consolideze.

Studiu de caz: stimularea reacției locale cu privire la inundații

Prin intermediul proiectului Balkans and Europe for Development of Resilience Initiatives (Balcanii și Europa pentru Inițiative privind Dezvoltarea Rezilienței) - BEDRIN - organizațiile din țările UE și din Balcanii de Vest se pregătesc pentru implicarea în inițiativa Voluntari UE pentru ajutor umanitar, în timp ce consolidează, de asemenea, capacitățile organizațiilor locale de a face față inundațiilor și riscurilor asemănătoare în zona bazinului râului Drin.

Studiu de caz: stimularea implicării organizațiilor alături de Voluntari UE pentru ajutor umanitar:

Organizația de trimitere Volunteering in Humanitarian Aid (Voluntariat pentru ajutorul umanitar) - VolinHA-SO - lucrează cu parteneri din nouă țări UE și utilizează standardele inițiativei Voluntari UE pentru ajutor umanitar, astfel cum au fost definite în procesul de certificare, pentru a contribui la consolidarea capacităților acestora, concentrându-se în special pe consolidarea politicii de gestionare a voluntarilor. Prin aceasta, proiectul are ca obiectiv consolidarea legăturilor între organizațiile de voluntariat și creșterea abilității acestora de a lua parte la inițiativa Voluntari UE pentru ajutor umanitar.